การวิจัยครั้งนี้มีวัตถุประสงค์เพื่อศึกษา  และเปรียบเทียบการมีส่วนร่วมของผู้ปกครอง
ในการพัฒนาการเรียนการสอนของนักเรียนโรงเรียนอนุบาลบ้านบางพระ (ฉิ่งนาวิกอนุสรณ์) 
ศรีราชา จำแนกตามระดับชั้นเรียน คือ ระดับชั้นอนุบาลศึกษา  ระดับชั้นประถมศึกษา และระดับชั้นมัธยมศึกษา  กลุ่มตัวอย่างที่ใช้ในการวิจัยครั้งนี้คือ  ผู้ปกครอง จำนวน  553  คน  เครื่องมือที่ใช้เป็นแบบสอบถาม  มาตราส่วนประมาณค่า  5  ระดับ  สถิติที่ใช้ในการวิเคราะห์ข้อมูล  ได้แก่  ค่าความถี่  ค่าร้อยละ  ค่าเฉลี่ย  ค่าเบี่ยงเบนมาตรฐาน  การทดสอบค่าเอฟและเชฟเฟ่                
                 ผลการวิจัยสรุปได้ดังนี้  
                1. การมีส่วนร่วมของผู้ปกครองในการพัฒนาการเรียนการสอนของนักเรียนโรงเรียนอนุบาลบ้านบางพระ (ฉิ่งนาวิกอนุสรณ์) ศรีราชา จำแนกผู้ปกครองตามระดับชั้นเรียนของนักเรียน ในภาพรวมอยู่ในระดับปานกลาง เมื่อพิจารณาเป็นรายด้านพบว่า ด้านที่มีค่าเฉลี่ยสูงสุดคือ การมีส่วนร่วมในการเสริมสร้างประสบการณ์ที่บ้าน ด้านที่มีค่าเฉลี่ยต่ำที่สุด  คือการมีส่วนร่วมในการสนับสนุนโรงเรียน
                2. การเปรียบเทียบการมีส่วนร่วมของผู้ปกครองในการพัฒนาการเรียนการสอนของนักเรียน โรงเรียนอนุบาลบ้านบางพระ (ฉิ่งนาวิกอนุสรณ์) ศรีราชา จำแนกผู้ปกครองตามระดับชั้นเรียนของนักเรียนในภาพรวมและรายด้านแตกต่างกันอย่างมีนัยสำคัญทางสถิติที่ระดับ .05  
                      เมื่อพิจารณาเป็นรายคู่ในภาพรวม 4 ด้าน พบว่า ผู้ปกครองนักเรียนระดับชั้นมัธยมศึกษาแตกต่างกับผู้ปกครองนักเรียนระดับชั้นประถมศึกษา ถ้าเปรียบเทียบเป็นรายด้านพบว่าผู้ปกครองนักเรียนระดับชั้นมัธยมศึกษา  และระดับชั้นประถมศึกษามีส่วนร่วมในการพัฒนา
การเรียนการสอนแตกต่างกันทั้ง 4 ด้าน ส่วนผู้ปกครองนักเรียนระดับชั้นมัธยมศึกษากับระดับชั้นอนุบาลศึกษามีส่วนร่วมในการพัฒนาการเรียนการสอนแตกต่างกัน 2 ด้าน คือด้านการมีส่วนร่วมในการเสริมสร้างประสบการณ์ที่บ้าน และการมีส่วนร่วมในการสนับสนุนโรงเรียน
