การวิจัยครั้งนี้มีวัตถุประสงค์เพื่อศึกษาสภาพการเป็นองค์การแห่งการเรียนรู้ของ
สถานศึกษา  สังกัดสำนักงานเขตพื้นที่การศึกษาชลบุรี  เขต 3  และเพื่อเปรียบเทียบความคิดเห็นของผู้บริหารและครูผู้สอน  จำแนกตามตำแหน่ง  วุฒิการศึกษา และประสบการณ์ในการทำงานเกี่ยวกับสภาพการเป็นองค์กรแห่งการเรียนรู้ของสถานศึกษา  สังกัดสำนักงานเขตพื้นที่การศึกษาชลบุรี  เขต  3  จำนวน  5  ด้าน
            	กลุ่มตัวอย่างที่ใช้ในการวิจัยครั้งนี้  คือ  ผู้บริหารและครูผู้สอนในสถานศึกษา 
สังกัดสำนักงานเขตพื้นที่การศึกษาชลบุรี เขต 3  จำนวน  501  คน  เครื่องมือที่ใช้ในการวิจัย
เป็นแบบสอบถาม  แบบมาตราส่วนประมาณค่า 4 ระดับ  สถิติที่ใช้ในการวิเคราะห์ข้อมูลได้แก่ ความถี่  ค่าร้อยละ  ค่าเฉลี่ย  ค่าเบี่ยงเบนมาตรฐาน  และค่าสถิติที  (t-test) 
	ผลการวิจัยสรุปได้ดังนี้	  ความคิดเห็นของผู้บริหารและครูผู้สอนเกี่ยวกับสภาพการเป็นองค์การแห่งการเรียนรู้ของสถานศึกษา  สังกัดสำนักงานเขตพื้นที่การศึกษาชลบุรี  เขต 3  
ในภาพรวม  5  ด้าน  อยู่ในระดับมาก เมื่อพิจารณาเป็นรายด้าน  พบว่า อยู่ในระดับมากทุกด้าน  
เรียงลำดับดังนี้  ด้านการแปรรูปองค์การ ด้านพลวัตการเรียนรู้การปฏิบัติงาน  ด้านการให้อำนาจ  ด้านการจัดการความรู้  ด้านการใช้เทคโนโลยีสมัยใหม่ 
	เปรียบเทียบความคิดเห็นของผู้บริหารและครูผู้สอนเกี่ยวกับสภาพการเป็นองค์การ
แห่งการเรียนรู้ สังกัดสำนักงานเขตพื้นที่การศึกษาชลบุรี เขต 3 ในภาพรวม 5  ด้าน แตกต่างกัน 
เมื่อพิจารณาเป็นรายด้าน  พบว่า  แตกต่างกัน  4  ด้าน  คือ  ด้านพลวัตการเรียนรู้การปฏิบัติงาน  
ด้านการแปรรูปองค์การ  ด้านการให้อำนาจ  และด้านการจัดการความรู้  ส่วนด้านการใช้เทคโนโลยีสมัยใหม่ไม่แตกต่างกัน  จำแนกตามวุฒิการศึกษาและประสบการณ์ในการทำงานไม่แตกต่างกัน
