การวิจัยครั้งนี้มีวัตถุประสงค์เพื่อศึกษาระดับความพึงพอใจในการปฏิบัติงาน  และความสัมพันธ์ของแบบภาวะผู้นำของผู้บริหารโรงเรียนกับความพึงพอใจในการปฏิบัติงานของครู  ระดับการศึกษาขั้นพื้นฐานในจังหวัดฉะเชิงเทรา  โดยใช้กรอบแนวคิดทฤษฎีเส้นทาง?เป้าหมายของเฮาส์  ซึ่งได้แบ่งแบบภาวะผู้นำออกเป็น 4 แบบ  คือ  แบบสนับสนุน  แบบสั่งการ  แบบมุ่งความสำเร็จของงานและแบบให้มีส่วนร่วม  และความพึงพอใจในการปฏิบัติงาน 6 ด้าน  ได้แก่  ด้านความสำเร็จของงาน  ด้านการได้รับการยอมรับ   ด้านความก้าวหน้าในตำแหน่ง   ด้านลักษณะงานที่ปฏิบัติ   ด้านเงินเดือนหรือ   ผลประโยชน์เกื้อกูล  และด้านสภาพการทำงาน
กลุ่มตัวอย่างในการวิจัยเป็นครู  ระดับการศึกษาขั้นพื้นฐานในจังหวัดฉะเชิงเทรา  จำนวน  282 คน  เครื่องมือในการเก็บรวบรวมข้อมูลเป็นแบบสอบถามความพึงพอใจในการปฏิบัติงานของครู       ระดับการศึกษาขั้นพื้นฐาน  และแบบสอบถามเกี่ยวกับภาวะผู้นำของผู้บริหารโรงเรียน  ซึ่งผู้วิจัยพัฒนา       ขึ้นโดยมีลักษณะเป็นแบบเลือกตอบ  และมาตราส่วนเบี่ยงเบน  มีค่าความเชื่อมั่น 0.856 และ 0.9546     การวิเคราะห์ข้อมูล  โดยการหาค่าร้อยละ  ค่าเฉลี่ย  ส่วนเบี่ยงเบนมาตรฐาน  และค่าสัมประสิทธิ์แบบ   เพียร์สันระหว่างแบบภาวะผู้นำของผู้บริหารโรงเรียนกับความพึงพอใจในการปฏิบัติงานของครู  ระดับ        การศึกษาขั้นพื้นฐานในจังหวัดฉะเชิงเทรา
ผลการวิจัยพบว่า
1.  ครู  ระดับการศึกษาขั้นพื้นฐานในจังหวัดฉะเชิงเทรา  มีความพึงพอใจในการ     ปฏิบัติงานในระดับปานกลาง
2.  การรับรู้ของครู  ระดับการศึกษาขั้นพื้นฐานในจังหวัดฉะเชิงเทราเกี่ยวกับแบบภาวะผู้นำของผู้บริหารทั้ง 4 แบบ  มีค่าเฉลี่ยไม่แตกต่างกัน  โดยมีค่าเฉลี่ยตั้งแต่ 3.72  ถึง  3.96 
3.  แบบภาวะผู้นำทั้ง 4 แบบ  มีความสัมพันธ์ทางบวกกับความพึงพอใจในการ        ปฏิบัติงานของครู  อย่างมีนัยสำคัญทางสถิติที่ระดับ .05  โดยมีค่าความสัมพันธ์ 0.215  ถึง  0.508  
