การวิจัยนี้มุ่งศึกษาพฤติกรรมผู้นำของผู้บริหารสถานศึกษาขั้นพื้นฐาน  สังกัดสำนักงาน   เขตพื้นที่การศึกษาฉะเชิงเทรา  เขต  2  ใน 7   ด้านคือ  การมีความคิดริเริ่ม    การรู้จักปรับปรุงแก้ไข    การให้การยอมรับนับถือ   การให้ความช่วยเหลือ    การโน้มน้าวจิตใจ  การประสานงาน  และการ    เข้าสังคมได้ดี  และเปรียบเทียบพฤติกรรมผู้นำของผู้บริหารสถานศึกษาขั้นพื้นฐาน   สังกัดสำนักงาน    เขตพื้นที่การศึกษาฉะเชิงเทรา  เขต  2   จำแนกตามตำแหน่ง   ประสบการณ์ในการทำงาน  และขนาดของโรงเรียน
	กลุ่มตัวอย่างได้แก่ ผู้บริหารและครูในสถานศึกษาขั้นพื้นฐาน  สังกัดสำนักงานเขตพื้นที่    การศึกษาฉะเชิงเทรา  เขต  2  ปีการศึกษา  2548  จำนวน  479  คน  จำแนกเป็นผู้บริหาร  174  คน  และครู  305  คน   เครื่องมือที่ใช้ในการวิจัย  เป็นแบบสอบถามแบบมาตราส่วนประมาณค่า  5  ระดับ  จำนวน   42   ข้อ สถิติที่ใช้ในการวิเคราะห์ข้อมูล ได้แก่  คะแนนเฉลี่ย   ความเบี่ยงเบนมาตรฐาน     การทดสอบค่าที  และการวิเคราะห์ความแปรปรวนทางเดียว  
	ผลการวิจัย  พบว่า  พฤติกรรมผู้นำของผู้บริหารสถานศึกษาขั้นพื้นฐาน  สังกัดสำนักงานเขตพื้นที่การศึกษาฉะเชิงเทรา  เขต 2  ในภาพรวมและรายด้านทุกด้านอยู่ในระดับมาก   เรียงลำดับตามคะแนนเฉลี่ยจากมากไปน้อยดังนี้  การเข้าสังคมได้ดี   การให้การยอมรับนับถือ   การมีความคิดริเริ่ม   การโน้มน้าวจิตใจ    การประสานงาน   การให้ความช่วยเหลือ   และการรู้จักปรับปรุง แก้ไข   ผลการเปรียบเทียบ  พฤติกรรมผู้นำของผู้บริหารสถานศึกษาขั้นพื้นฐาน  จำแนกตามตำแหน่ง  ในภาพรวมและรายด้านทุกด้าน แตกต่างกันอย่างมีนัยสำคัญทางสถิติที่ระดับ  .05  จำแนกตามประสบการณ์       ในภาพรวมและรายด้านทุกด้าน แตกต่างกันอย่างมีนัยสำคัญทางสถิติที่ระดับ  .05  และจำแนกตามขนาดโรงเรียน  ในภาพรวมและรายด้านทุกด้าน   แตกต่างกันอย่างมีนัยสำคัญทางสถิติที่ระดับ  .05
