การวิจัยครั้งนี้มีวัตถุประสงค์ เพื่อศึกษาประสิทธิผลการบริหารสถานศึกษาขั้นพื้นฐาน สังกัดสำนักงานเขตพื้นที่การศึกษาชลบุรี เขต 3 และเปรียบเทียบประสิทธิผลการบริหารสถานศึกษาขั้นพื้นฐาน จำแนกตามตำแหน่ง และประเภทโรงเรียน ในด้านประสิทธิภาพ ปริมาณ  และคุณภาพของผลผลิต ความสามารถในการปรับตัว และความสามารถในการยืดหยุ่น กลุ่มตัวอย่างที่ใช้ในการวิจัย ประกอบด้วย ผู้บริหารโรงเรียน ครูผู้สอนในโรงเรียนสังกัดสำนักงานเขตพื้นที่การศึกษาชลบุรี เขต 3 จำนวน 96 โรงเรียน จำนวน 412  คน เครื่องมือที่ใช้ในการวิจัยเป็นแบบสอบถามที่ผู้วิจัยสร้างขึ้นเอง มีค่าความเชื่อมั่น  เท่ากับ  0.89  การวิเคราะห์ข้อมูลใช้โปรแกรมคอมพิวเตอร์สำเร็จรูป เพื่อคำนวณหาค่าเฉลี่ย  ค่าเบี่ยงเบนมาตรฐาน และการทดสอบค่าที  
	ผลการวิจัย จากการวิเคราะห์ข้อมูล พบว่า
	1.  ประสิทธิผลการบริหารสถานศึกษาขั้นพื้นฐาน สังกัดสำนักงานเขตพื้นที่การศึกษาชลบุรี เขต 3โดยภาพรวมมีประสิทธิผลอยู่ในระดับมาก เมื่อพิจารณารายด้าน ทุกด้านอยู่ในระดับมาก เรียงตามลำดับจากมากไปหาน้อย คือ ด้านความสามารถในการยืดหยุ่น  ด้านความสามารถในการปรับตัว  ด้านปริมาณและคุณภาพของผลผลิต และ ด้านประสิทธิภาพ
	2.  เมื่อเปรียบเทียบประสิทธิผลการบริหารสถานศึกษาขั้นพื้นฐาน สังกัดสำนักงานเขตพื้นที่การศึกษาชลบุรี เขต 3 จำแนกตามตำแหน่ง  และประเภทโรงเรียน โดยรวมและรายด้าน   แตกต่างกันอย่างมีนัยสำคัญทางสถิติที่ระดับ  .05  
