การวิจัยครั้งนี้มีวัตถุประสงค์เพื่อศึกษาปัจจัยการบริหารที่ส่งผลต่อการจัดการเรียนการสอนสิ่งแวดล้อมศึกษา ในสถานศึกษาสังกัดสำนักงานเขตพื้นที่การศึกษาฉะเชิงเทรา เขต 2 กลุ่มตัวอย่างของการวิจัยคือ บุคลากรทางการศึกษาได้แก่ผู้บริหารและครูผู้สอนในสังกัดสำนักงานเขตพื้นที่การศึกษาฉะเชิงเทรา เขต 2 จำนวน 320 คน ซึ่งได้จากการสุ่มตัวอย่างแบบแบ่งชั้นและสุ่มแบบหลายขั้นตอน  เครื่องมือที่ใช้เป็นแบบสอบถามมาตราส่วนประมาณค่า 5 ระดับ สถิติที่ใช้ในการวิเคราะห์ข้อมูล ได้แก่ ค่าเฉลี่ย ค่าส่วนเบี่ยงเบนมาตรฐาน และการวิเคราะห์การถดถอยพหุคูณแบบนำตัวแปรอิสระทั้งหมดมาสร้างเป็นสมการถดถอย ผลการวิจัยพบว่า 
          	1. ปัจจัยภายนอกสถานศึกษา ซึ่งประกอบด้วย ด้านเศรษฐกิจ ด้านสังคมและวัฒนธรรมด้านวิทยาศาสตร์และเทคโนโลยี ด้านการเมืองและกฎหมาย และด้านสิ่งแวดล้อม สถานศึกษานำไปใช้ในการบริหารจัดการ ในภาพรวม อยู่ในระดับปานกลาง และปัจจัยภายในสถานศึกษา ซึ่งประกอบด้วย ด้านบุคลากร ด้านงบประมาณ ด้านวัสดุอุปกรณ์ และด้านการจัดการ สถานศึกษานำไปใช้ในการบริหารจัดการ อยู่ในระดับมาก  
          	2. การจัดการเรียนการสอนสิ่งแวดล้อมศึกษาของสถานศึกษา ในภาพรวมพบว่า มีการดำเนินงาน อยู่ในระดับปานกลาง ตามลำดับ ดังนี้ ด้านการวางแผนการสอน ด้านการใช้สื่อและแหล่งเรียนรู้ ด้านการนำหลักสูตรมาใช้ ด้านกระบวนการเรียนการสอน ด้านกิจกรรมเสริมหลักสูตร และด้านการวัดผลประเมินผล ตามลำดับ 
          	3. ปัจจัยการบริหารที่ส่งผลต่อการจัดการเรียนการสอนสิ่งแวดล้อมศึกษา ด้านปัจจัยภายนอกสถานศึกษาพบว่า ด้านการเมืองและกฎหมาย ด้านสังคมและวัฒนธรรม และด้านสิ่งแวดล้อม เป็นปัจจัยที่ส่งผลต่อการจัดการเรียนการสอนสิ่งแวดล้อมศึกษา อย่างมีนัยสำคัญทางสถิติที่ระดับ .05 สามารถพยากรณ์และทำนายความสำเร็จได้ร้อยละ 54.50 ด้านปัจจัยภายในสถานศึกษา พบว่า ด้านการจัดการ ด้านวัสดุอุปกรณ์ และด้านบุคลากร เป็นปัจจัยที่ส่งผลต่อการจัดการเรียนการสอนสิ่งแวดล้อมศึกษา อย่างมีนัยสำคัญทางสถิติที่ระดับ .05 และสามารถพยากรณ์และทำนายความสำเร็จได้ร้อยละ 77.20
