     การวิจัยครั้งนี้มีวัตถุประสงค์เพื่อศึกษาปัจจัยการบริหารที่ส่งผลต่อการดำเนินการพัฒนาหลักสูตรท้องถิ่น  ของสถานศึกษาขั้นพื้นฐานสังกัดสำนักงานเขตพื้นที่การศึกษาฉะเชิงเทรา เขต 2   กลุ่มตัวอย่างของการวิจัย คือผู้บริหารสถานศึกษาและครูวิชาการหรือครูผู้สอนในสถานศึกษาขั้นพื้นฐาน สังกัดสำนักงานเขตพื้นที่การศึกษาฉะเชิงเทรา เขต  2  จำนวน 248  คน ซึ่งได้มาจากการสุ่มแบบแบ่งชั้น  เครื่องมือที่ใช้เป็นแบบสอบถามมาตราส่วนประมาณค่า 5 ระดับ  สถิติที่ใช้ในการวิเคราะห์ข้อมูล ได้แก่ค่าร้อยละ ค่าเฉลี่ย    ค่าส่วนเบี่ยงเบนมาตรฐาน  และการวิเคราะห์การถดถอยพหุคูณแบบการนำตัวแปรอิสระทั้งหมดมาสร้างเป็นสมการถดถอย ผลการวิจัยพบว่า  ปัจจัยการบริหารโดยภาพรวมอยู่ในระดับปานกลาง เมื่อพิจารณารายด้านพบว่าด้านนโยบายการบริหารและการปฏิบัติกับด้านสภาพแวดล้อมอยู่ในระดับมาก  ส่วนด้านบุคคล และด้านสิ่งอำนวยความสะดวก อยู่ในระดับปานกลาง  สำหรับการดำเนินการพัฒนาหลักสูตรท้องถิ่นพบว่าโดยภาพรวมอยู่ในระดับมาก  เมื่อพิจารณารายด้านพบว่า ด้านกำหนดความต้องการจำเป็นของท้องถิ่น  ด้านการกำหนดมาตรฐานการเรียนรู้และผลการเรียนรู้ที่คาดหวัง  ด้านการจัดทำคำอธิบายรายวิชาหรือเนื้อหาหรือกิจกรรมและด้านการจัดทำแผนการจัดการเรียนรู้ คู่มือครูและสื่อมีการดำเนินการพัฒนาหลักสูตรท้องถิ่นอยู่ในระดับมากตามลำดับ  ส่วนด้านการปรับปรุงแก้ไขและพัฒนาหลักสูตร กับด้านการศึกษาวิเคราะห์และจัดทำข้อมูลพื้นฐานอยู่ในระดับปานกลาง  สำหรับปัจจัยการบริหารที่ส่งผลต่อการดำเนินการพัฒนาหลักสูตรท้องถิ่นคือปัจจัยด้านนโยบายการบริหารและการปฏิบัติกับปัจจัยด้านบุคคล  