การวิจัยครั้งนี้มีวัตถุประสงค์เพื่อการศึกษาความคิดเห็นของผู้ใช้รถยนต์ส่วนบุคคลที่มีปัญหาหลังการติดตั้งก๊าซปิโตรเลียมเหลว (LPG) กลุ่มตัวอย่างที่ใช้ในการศึกษาครั้งนี้ คือ ผู้ใช้รถยนต์ส่วนบุคคลที่ติดตั้งก๊าซปิโตรเลียมเหลวทั้งชายและหญิงที่มาใช้สถานีบริการก๊าซ ในจังหวัดฉะเชิงเทรา ผู้วิจัยใช้วิธีการสุ่มตัวอย่างแบบบังเอิญ เป็นการสุ่มจากจำนวนประชากรเป้าหมายที่พบ โดยนำแบบสอบถามจำนวน 500 ชุดไปแจกให้แก่ผู้ใช้รถยนต์ส่วนบุคคลที่มาเติมก๊าซปิโตรเลียมเหลวที่สถานีบริการก๊าซในจังหวัดฉะเชิงเทรา จำนวน 3 สถานีบริการได้จำนวน ผู้ใช้รถยนต์ที่ติดตั้งก๊าซปิโตรเลียมเหลวที่มาใช้บริการ 500 คัน โดยนำข้อมูลที่ได้จากการเก็บแบบสอบถามมาตรวจสอบความสมบูรณ์ก่อนที่จะแปลงข้อมูล เพื่อทำการประมวลผล โดยใช้โปรแกรมสำเร็จรูป 
	ผลการศึกษา พบว่า
	1. ปัญหาเกี่ยวกับค่าใช้จ่ายของผู้ใช้รถยนต์ส่วนบุคคลที่ติดตั้งก๊าซปิโตรเลียมเหลวในจังหวัดฉะเชิงเทรา โดยภาพรวมอยู่ในระดับน้อย
	2. ปัญหาเกี่ยวกับเครื่องยนต์ของผู้ใช้รถยนต์ส่วนบุคคลที่มีการติดตั้งก๊าซปิโตรเลียมเหลวในจังหวัดฉะเชิงเทรา โดยภาพรวมอยู่ในระดับน้อย
	3. ปัญหาเกี่ยวกับสุขภาพและสิ่งแวดล้อมของผู้ใช้รถยนต์ส่วนบุคคลที่มีการติดตั้งก๊าซปิโตรเลียมเหลว ในจังหวัดฉะเชิงเทรา โดยภาพรวมอยู่ในระดับน้อย
