วัตถุประสงค์ในการวิจัยครั้งนี้เพื่อศึกษาประสิทธิภาพของขยะจากงานหลอมอะลูมิเนียม ในการเพิ่มผลผลิตข้าว  วิธีดำเนินการใช้วิธีวางแผนการทดลองแบบสุ่มสมบูรณ์ในบล็อก                 ( randomized complete block design )มี 5 สิ่งทดลอง 4  ซ้ำ แต่ละแปลงทดลองมีขนาด 5x5 เมตร ใช้ข้าวพันธุ์สุพรรณบุรี 1 อัตรา 16 กิโลกรัมต่อไร่ โดยวิธีการหว่านเมล็ดข้าวงอก ลงในแปลงทดลอง แต่ละสิ่งทดลองใส่ขยะจากงานหลอมอะลูมิเนียม อัตรา  0, 5, 10, 15 และ 20 กิโลกรัมต่อไร่ เพิ่มไปกับปุ๋ยสูตร16-20-0 อัตรา 30 กิโลกรัมต่อไร่ เป็นปุ๋ยรองพื้นเมื่อข้าวอายุ 30  วัน  และใส่ปุ๋ย     ยูเรีย ( 46-0-0)  อัตรา 10  กิโลกรัมต่อไร่ เป็นปุ๋ยแต่งหน้าเมื่อข้าวอายุ 55 วัน  เก็บข้อมูลผลการทดลอง   ในแปลงทดลองขนาด 4x4 เมตร โดยวัดความสูง นับจำนวนต้น ( การแตกกอของข้าว ) ทุก 15 วัน เริ่มเมื่อข้าวมีอายุ 30 วัน ก่อนเก็บเกี่ยวนับจำนวนรวงข้าวต่อกอ  นับเมล็ดข้าวจากจำนวนรวงข้าว 10 รวง เพื่อหาร้อยละของเมล็ดเต็มและเมล็ดลีบ  ชั่งน้ำหนักสดของข้าวหลังเก็บเกี่ยว      วัดความชื้นภายในเมล็ดข้าวเพื่อหาน้ำหนักของข้าวที่ความชื้น 14 เปอร์เซ็นต์  ผลการวิจัยพบว่า  แปลงทดลองที่ใส่  ขยะจากงานหลอมอะลูมิเนียม อัตรา 5 และ10 กิโลกรัมต่อไร่ มีผลทำให้ความสูง  จำนวนรวง  ร้อยละของเมล็ดเต็มมีความแตกต่างกันอย่างมีนัยสำคัญยิ่งทางสถิติ  การแตกกอของข้าว น้ำหนักสดของข้าวหลังเก็บเกี่ยว  น้ำหนักของข้าวที่ความชื้น 14  เปอร์เซ็นต์มีความแตกต่างกันอย่างมีนัยสำคัญทางสถิติ ส่วนร้อยละของเมล็ดลีบไม่แตกต่างกัน  การตรวจสอบการเพิ่มผลผลิตข้าว  ได้ทำการทดลองปฏิบัติการในพื้นที่นาของเกษตรกร โดยเกษตรกรเป็นผู้ดำเนินการ จึงเป็นการตรวจสอบยุทธศาสตร์อยู่ในกระบวนการและนำผลการวิจัยไปเผยแพร่ความรู้ให้กับเกษตรกรในการประชุมประจำเดือนของเกษตรกร ณ ตำบลหัวไทร   อำเภอบางคล้า  จังหวัดฉะเชิงเทราเพื่อ    นำไปทดลองปฏิบัติและขยายผล