การวิจัยครั้งนี้มีจุดมุ่งหมายเพื่อ 1) สร้างแบบฝึกพัฒนาทักษะการเขียนเชิงสร้างสรรค์ที่มีประสิทธิภาพตามเกณฑ์มาตรฐาน 80/80 สำหรับนักเรียนชั้นประถมศึกษาปีที่ 3 2) เพื่อเปรียบเทียบความสามารถในการเขียนเชิงสร้างสรรค์ก่อนใช้และหลังใช้แบบฝึกพัฒนาทักษะการเขียนเชิงสร้างสรรค์ กลุ่มตัวอย่างเป็นนักเรียนชั้นประถมศึกษาปีที่  3 โรงเรียนกบินทร์จริยาคม  อำเภอกบินทร์บุรี จังหวัดปราจีนบุรี  จำนวน  40  คน  ภาคเรียนที่  1  ปีการศึกษา  2550
   	เครื่องมือที่ใช้ได้แก่ แบบฝึกพัฒนาทักษะการเขียนเชิงสร้างสรรค์ จำนวน 15 แบบฝึก แบบทดสอบวัดความสามารถการเขียนเชิงสร้างสรรค์ที่เป็นแบบทดสอบอัตนัยฉบับเดียวกัน ใช้ทดสอบก่อนเรียน  (pre-test)  และหลังเรียน  (post-test)  จำนวน 3 ฉบับ จากนั้นนำข้อมูลที่ได้มาวิเคราะห์หาประสิทธิภาพของแบบฝึก ตามเกณฑ์มาตรฐาน 80/80 แล้วเปรียบเทียบผลสัมฤทธิ์ทางการเรียนด้วย  t  test  แบบ  dependent  
	ผลการวิจัยพบว่า 
 	1.  แบบฝึกพัฒนาทักษะการเขียนเชิงสร้างสรรค์ สำหรับนักเรียนชั้นประถมศึกษาปีที่ 3  มีประสิทธิภาพ 85.98/89.05 ซึ่งสูงกว่าเกณฑ์มาตรฐานที่กำหนดไว้ 
 	2.  การเปรียบเทียบความสามารถในการเขียนเชิงสร้างสรรค์หลังการใช้แบบฝึกสูงกว่าก่อนใช้แบบฝึกพัฒนาทักษะการเขียนเชิงสร้างสรรค์อย่างมีนัยสำคัญทางสถิติที่ระดับ .05 
