การวิจัยเรื่องนี้เป็นการวิจัยและพัฒนาโดยมีวัตถุประสงค์เพื่อสร้างและพัฒนารูปแบบการถ่ายทอดความรู้เพื่อส่งเสริมการเรียนรู้ทางการตลาดของกลุ่มผลิตภัณฑ์หนึ่งตำบลหนึ่งผลิตภัณฑ์ของจังหวัดมหาสารคาม   โดยวิธีการวิจัยเชิงคุณภาพ และวิธีการวิจัยเชิงปริมาณ   กลุ่มตัวอย่างเป็นหน่วยงานพัฒนาภาครัฐ สถาบันการศึกษา และกลุ่มผลิตภัณฑ์ชุมชนในจังหวัดมหาสารคาม    เก็บข้อมูลและวิเคราะห์ข้อมูลจากการศึกษาเอกสาร   การสัมภาษณ์  การศึกษาภาคสนาม  สนทนากลุ่ม  การสังเกต  การทดลอง การประชุมสัมมนานักวิชาการ  และการวิจัยปฏิบัติการ
                ผลการวิจัยพบว่า
                 รูปแบบการถ่ายทอดความรู้ที่สามารถส่งเสริมการเรียนรู้ทางการตลาดของกลุ่มผลิตภัณฑ์ชุมชนFKM Model  มีองค์ประกอบ 3  ขั้นตอน คือ ขั้นตอนที่หนึ่ง  ขั้นการดำเนินการก่อนการถ่ายทอดความรู้ หรือเรียกว่าขั้นค้นหาข้อเท็จจริง  (Fact finding  F)    ขั้นตอนที่สอง การดำเนินการถ่ายทอดความรู้ หรือเรียกว่า ขั้นอิงกระบวนการถ่ายทอดความรู้  ( Knowledge transfer  K)  และขั้นตอนที่สาม ขั้นดำเนินหลังการถ่ายทอดความรู้ หรือเรียกว่า ขั้นการติดตาม ดูผลปฏิบัติการ (Monitoring   M)                ในการศึกษาได้พบปัจจัยสำคัญในขั้นค้นหาข้อเท็จจริง ได้แก่   ศักยภาพการบริหารจัดการ ประสบการณ์การเรียนรู้  วิถีปฏิบัติ  วัฒนธรรมการเรียนรู้  ความต้องการการเรียนรู้    ในขั้นอิงกระบวนการถ่ายทอดความรู้ ประกอบด้วยกระบวนการ 5 ขั้น คือ  ขั้นขุดความรู้เดิม  ขั้นเพิ่มความรู้ใหม่  ขั้นใส่ใจกระบวนคิด  ขั้นผูกมิตรเครือข่าย  และขั้นได้แนวทางปฏิบัติ     และปัจจัยสำคัญในขั้นติดตามดูผลปฏิบัติการ ได้แก่   การดำเนินกิจกรรมในลักษณะพี่เลี้ยง
