การวิจัยนี้มุ่งศึกษาและเปรียบเทียบคุณลักษณะที่เป็นจริงและคุณลักษณะที่คาดหวังของผู้บริหารสถานศึกษาสตรี  ตามความคิดเห็นของครูในสถานศึกษา  จังหวัดฉะเชิงเทรา  ใน  4  ด้าน คือ  ด้านบุคลิกภาพ  ด้านลักษณะนิสัย  ด้านความรู้  และด้านทักษะ  กลุ่มตัวอย่างได้แก่  ครูในสถานศึกษาที่มีผู้บริหารสถานศึกษาเป็นสตรี  สังกัดสำนักงานเขตพื้นที่การศึกษาฉะเชิงเทรา  เขต 1  และ  เขต  2   ปีการศึกษา 2549  จำนวน  206  คน  เครื่องมือที่ใช้ในการวิจัย  เป็นแบบสอบถามแบบมาตราส่วนประมาณค่า  5  ระดับ  จำนวน  60  ข้อ  สถิติที่ใช้ในการวิเคราะห์ข้อมูล ได้แก่  คะแนนเฉลี่ย  ความเบี่ยงเบนมาตรฐาน  การทดสอบค่าที    
	ผลการวิจัย  พบว่า  คุณลักษณะที่เป็นจริงของผู้บริหารสถานศึกษาสตรีตามความคิดเห็นของครูในสถานศึกษา  จังหวัดฉะเชิงเทรา  ในภาพรวมและรายด้านทุกด้านอยู่ในระดับมาก  ดังนี้ ด้านทักษะ ด้านบุคลิกภาพ  ด้านลักษณะนิสัย  และ ด้านความรู้ ตามลำดับ  ส่วนคุณลักษณะที่คาดหวัง ของผู้บริหารสถานศึกษาสตรีตามความคิดเห็นของครูในสถานศึกษา จังหวัดฉะเชิงเทรา  ในภาพรวมและรายด้านทุกด้านอยู่ในระดับมากที่สุด  ดังนี้  ด้านบุคลิกภาพ  ด้านลักษณะนิสัย  ด้านทักษะ  และด้านความรู้  เมื่อเปรียบเทียบคุณลักษณะ  ที่เป็นจริงและที่คาดหวังของผู้บริหารสถานศึกษาสตรี    ตามความคิดเห็นของครูในสถานศึกษา  จังหวัดฉะเชิงเทรา  พบว่าในภาพรวมและรายด้านทุกด้าน    แตกต่างกันอย่างมีนัยสำคัญทางสถิติที่ระดับ  .05  
