 การวิจัยครั้งนี้มีจุดมุ่งหมายพัฒนาหลักสูตรการฝึกอบรมเพื่อเสริมสร้างความเป็นผู้นำสำหรับสมาชิกองค์การบริหารส่วนตำบลจังหวัดนนทบุรี  โดยมีการดำเนินการวิจัยและพัฒนาเป็น 4 ขั้นตอนคือ ขั้นตอนที่ 1 การศึกษาข้อมูลพื้นฐานหลักสูตรฝึกอบรมและบริบทภาวะความเป็นผู้นำของสมาชิกองค์การบริหารส่วนตำบลในจังหวัดนนทบุรี ซึ่งประกอบด้วยองค์การบริหารส่วนตำบล 37 แห่งและสมาชิกจำนวน 553 คน  ขั้นตอนที่ 2 การสร้างหลักสูตรฝึกอบรมโดยผ่านกระบวนการใน 4 ขั้นคือ การกำหนดกรอบเนื้อหา  การให้ค่าความสำคัญ  การพิจารณาคัดเลือกเนื้อหา และการสร้างหลักสูตร  โดยใช้วิธีการวิจัยเชิงปริมาณและคุณภาพในการสร้างหลักสูตรอบรมที่เน้นคุณลักษณะความเป็นผู้นำใน  4  ด้านคือ การทำงานร่วมกันเป็นทีม ความคิดริเริ่มสร้างสรรค์ ความสามารถในการตัดสินใจและทักษะการติดต่อสื่อสาร  ขั้นตอนที่ 3 การนำหลักสูตรไปปฏิบัติจริงโดยการนำไปทดลองใช้กับสมาชิกองค์การบริหารส่วนตำบลจำนวน  30 คน โดยให้มีการทดสอบความรู้ทั้งก่อนและหลังการอบรม ซึ่งผลการทดสอบก่อนและหลังการอบรมมีผลสัมฤทธิ์อย่างมีนัยสำคัญทางสถิติที่ระดับ0.05  ขั้นตอนที่ 4  การประเมินติดตามผลหลักสูตร เป็นการติดตามหลังจากผ่านการฝึกอบรมเป็นระยะเวลา 1 เดือนโดยใช้แบบสอบถาม ผลการศึกษาพบว่ากลุ่มตัวอย่างที่ผ่านการฝึกอบรมมีคุณลักษณะความเป็นผู้นำด้านการทำงานร่วมกันเป็นทีม ความคิดริเริ่มสร้างสรรค์ ความสามารถในการตัดสินใจและทักษะการติดต่อสื่อสารเปลี่ยนแปลงเพิ่มขึ้นจากเดิมทุกด้าน 