การวิจัยนี้มีวัตถุประสงค์เพื่อศึกษาพฤติกรรมในการอนุรักษ์แม่น้ำบางปะกง ของประชาชนในจังหวัดฉะเชิงเทรารวมทั้ง ปัญหาอุปสรรคในการอนุรักษ์แม่น้ำบางปะกง กลุ่มตัวอย่างคือ ประชาชนในจังหวัดฉะเชิงเทรา ซึ่งมีบ้านเรือนตั้งอยู่สองฝั่งแม่น้ำบางปะกงและมีระยะห่างจากแม่น้ำบางปะกงถึงบ้านไม่เกิน 500 เมตร ครัวเรือนละ 1 คน จำนวน 388 คน เครื่องมือที่ใช้ในการวิจัยเป็นแบบสอบถามมี 4 ตอน การวิเคราะห์ทางสถิติ โดยใช้ค่าเฉลี่ยเลขคณิต ค่าความเบี่ยงเบนมาตรฐาน ค่าร้อยละ การทดสอบค่าที การวิเคราะห์ความแปรปรวนทางเดียว และการทดสอบตามวิธีของ เชฟเฟ่ 
	ผลการศึกษาพบว่า ประชาชนในจังหวัดฉะเชิงเทรา มีพฤติกรรมในการอนุรักษ์แม่น้ำ
บางปะกงโดยรวม อยู่ในระดับปานกลาง  ประชาชนในจังหวัดฉะเชิงเทราที่มี เพศต่างกัน มีกลุ่มอายุต่างกัน มีอาชีพต่างกัน และมีระดับความรู้ความเข้าใจเกี่ยวกับการอนุรักษ์แม่น้ำและแหล่งน้ำต่างกัน พบว่าพฤติกรรมในการอนุรักษ์แม่น้ำบางปะกงโดยรวมแตกต่างกัน ส่วนประชาชนในจังหวัดฉะเชิงเทรา ที่มีระดับการศึกษาต่างกัน พบว่า มีพฤติกรรมในการอนุรักษ์แม่น้ำบางปะกงโดยรวมไม่แตกต่างกัน
	       ข้อเสนอแนะจากการวิจัยคือ หน่วยงานและผู้มีส่วนเกี่ยวข้องควรร่วมกัน กำหนดนโยบายวางแผน กำหนดกิจกรรมที่เป็นรูปธรรมในการรณรงค์ ส่งเสริมประชาสัมพันธ์ ให้ประชาชนมีส่วนร่วมในการอนุรักษ์แม่น้ำและแหล่งน้ำที่ถูกต้อง ควรมีการเข้มงวดกวดขันในการใช้กฎหมาย รวมทั้งหน่วยงานของรัฐ องค์การบริหารส่วนท้องถิ่น ที่เกี่ยวข้องควรเร่งรัดดำเนินการจัดสร้างระบบบำบัดน้ำเสียรวม เป็นการบำบัดน้ำเสียจากชุมชนก่อนที่จะปล่อยลงสู่แม่น้ำบางปะกง เพื่อสนับสนุนส่งเสริมให้ประชาชนในจังหวัดฉะเชิงเทรา มีพฤติกรรมในการอนุรักษ์แม่น้ำบางปะกงอย่างถูกต้องมากยิ่งขึ้น
