การวิจัยครั้งนี้เป็นการวิจัยและพัฒนา  ใช้ระเบียบวิธีวิจัยเชิงปริมาณและเชิงคุณภาพ  
มีวัตถุประสงค์เพื่อศึกษาสภาพปัญหาที่เกี่ยวข้องกับความล่าช้าในการให้บริการงานจัดหาพัสดุของหน่วยงานกองพัสดุ ฝ่ายอำนวยการ การท่าเรือแห่งประเทศไทย  พัฒนาคุณภาพการให้บริการ  และเพื่อเปรียบเทียบระดับความพึงพอใจของผู้ใช้บริการ  ก่อนและหลังการพัฒนาคุณภาพการให้บริการ  ในด้านระยะเวลาการให้บริการและขั้นตอนการให้บริการ  ประชากรที่ใช้ในการศึกษาแบ่งออกเป็น 2 กลุ่ม  ได้แก่  ผู้ใช้บริการซึ่งเป็นหน่วยงานทั้งหมดในสังกัดการท่าเรือแห่งประเทศไทย บริเวณท่าเรือกรุงเทพ จำนวน 169 หน่วยงาน  และพนักงานผู้ให้บริการที่เป็นเจ้าหน้าที่พัสดุของแผนกจัดหา กองพัสดุ  จำนวน 9 คน  เครื่องมือที่ใช้ในการวิจัย  ได้แก่  แบบสอบถามความพึงพอใจของผู้ใช้บริการ  แบบสัมภาษณ์ผู้ใช้บริการและผู้ให้บริการ  และการประชุมกลุ่มย่อย  วิเคราะห์ข้อมูลเชิงปริมาณโดยหาค่าร้อยละ ค่าเฉลี่ย และค่าเบี่ยงเบนมาตรฐาน  และวิเคราะห์ข้อมูลเชิงคุณภาพจากเนื้อหาที่สัมภาษณ์ในลักษณะบรรยายความ  ในการประเมินผลโดยการเปรียบเทียบความพึงพอใจคุณภาพการให้บริการก่อนและหลังการใช้แผนพัฒนาใช้ Paired t-test  
 ผลการวิจัยพบว่า  ก่อนการพัฒนาคุณภาพการให้บริการ  ความพึงพอใจของผู้ใช้บริการในคุณภาพการให้บริการอยู่ในระดับปานกลาง  แผนการพัฒนาคุณภาพการให้บริการ ดำเนินการโดยใช้เทคนิคการให้คำปรึกษาแนะนำการปฏิบัติงาน  การจัดทำคู่มือการปฏิบัติงาน แจกคู่มือการปฏิบัติงานและข้อปฏิบัติเกี่ยวกับการจัดซื้อจัดจ้าง  รวมทั้งการลดระยะเวลาในขั้นตอนการปฏิบัติงาน  โดยหลังการใช้แผนพัฒนา  พบว่า  คุณภาพการให้บริการดีขึ้น  ซึ่งรับรู้ได้จากผลการเปรียบเทียบความพึงพอใจของผู้ใช้บริการ  ก่อนและหลังการพัฒนาคุณภาพค่าเฉลี่ยความพึงพอใจแตกต่างกันอย่างมีนัยสำคัญทางสถิติที่ระดับ .05
