การวิจัยครั้งนี้มีวัตถุประสงค์เพื่อศึกษาและเปรียบเทียบการมีส่วนร่วมในการบริหารการศึกษาของคณะกรรมการสถานศึกษาขั้นพื้นฐานของกลุ่มโรงเรียนกาญจนาภิเษกวิทยาลัย  ตามบทบาทหน้าที่4 ด้าน คือ ด้านวิชาการ ด้านงบประมาณ ด้านบุคลากร และด้านบริหารทั่วไป กลุ่มตัวอย่าง ได้แก่ คณะกรรมการสถานศึกษาของกลุ่มโรงเรียนกาญจนาภิเษกวิทยาลัย จำนวน 81 คน เครื่องมือที่ใช้ในการวิจัยเป็นแบบสอบถาม สถิติที่ใช้วิเคราะห์ข้อมูล คือ ความถี่ ร้อยละ ค่าเฉลี่ย ค่าเบี่ยงเบนมาตรฐาน และการวิเคราะห์ความแปรปรวนทางเดียว ผลการวิจัยพบว่า
	1.  การมีส่วนร่วมในการบริหารการศึกษาของคณะกรรมการสถานศึกษาขั้นพื้นฐานของกลุ่มโรงเรียนกาญจนาภิเษกวิทยาลัย  โดยรวมอยู่ในระดับปานกลาง  
	2.  การเปรียบเทียบการมีส่วนร่วมในการบริหารการศึกษาของคณะกรรมการสถานศึกษา
ขั้นพื้นฐานของกลุ่มโรงเรียนกาญจนาภิเษกวิทยาลัย โดยรวมและรายด้าน แตกต่างกันอย่างไม่มีนัยสำคัญทางสถิติ 
	3.  แนวทางการพัฒนาการมีส่วนร่วมในการบริหารการศึกษาของคณะกรรมการสถานศึกษาขั้นพื้นฐานของกลุ่มโรงเรียนกาญจนาภิเษกวิทยาลัย สรุปได้ดังนี้  (1)  ด้านวิชาการ ส่งเสริมให้คณะกรรมการสถานศึกษามีส่วนร่วมในการพัฒนางานวิชาการ การจัดการเรียนการสอน และพัฒนาแหล่งเรียนรู้ในชุมชน (2)  ด้านงบประมาณ ส่งเสริมให้มีคณะกรรมการจัดหางบประมาณเพื่อพัฒนาโรงเรียนวางแผนการใช้งบประมาณ และติดตามประเมินผลการใช้จ่ายงบประมาณของโรงเรียน  (3)   ด้านบุคลากร  ส่งเสริมให้คณะกรรมการสถานศึกษามีความรู้ความเข้าใจเกี่ยวกับบทบาทหน้าที่ด้านบุคลากรและการประเมินผลการปฏิบัติงานของบุคลากรในโรงเรียน  และ  (4)  ด้านบริหารทั่วไป  ส่งเสริมให้คณะกรรมการสถานศึกษามีบทบาทในการวางแผนการพัฒนาโรงเรียน การสร้างความสัมพันธ์อันดี และการร่วมมือประสานงานกับชุมชนเพื่อแก้ปัญหาร่วมกัน  
