การศึกษาการพัฒนาไก่ชนโดยใช้อาหารเสริมพืชสมุนไพร มีวัตถุประสงค์ 3  ประการคือ 1)  เพื่อศึกษาบริบทการเลี้ยงไก่พื้นเมืองของเกษตรกรหมู่ 11 บ้านห้วยสำโรงใต้ จังหวัดฉะเชิงเทรา 2) เพื่อทดลองพัฒนาการเลี้ยงไก่พื้นเมืองโดยใช้อาหารเสริมพืชสมุนไพร  3) เพื่อแลกเปลี่ยนเรียนรู้ผลการทดลองเลี้ยงไก่พื้นเมืองโดยใช้อาหารเสริมพืชสมุนไพร  
	ในการศึกษาวัตถุประสงค์ข้อที่ 1 กลุ่มตัวอย่างที่ตอบแบบสอบถามเป็นเกษตรกร จำนวน 53 ราย  วัตถุประสงค์ข้อที่ 2 เป็นการศึกษาทดลองพัฒนาการเลี้ยงไก่พื้นเมือง 30 ตัวโดยมีอายุประมาณ 12 สัปดาห์ โดยใช้การสุ่มตัวอย่าง แบบสมบูรณ์ (CRD) และแบ่งออกเป็น 3 สิ่งทดลอง และทดลองสิ่งละ 10 ซ้ำ ใช้ระยะเวลาทดลอง 16 สัปดาห์ โดยให้ อาหารเสริมพืชสมุนไพร 3 สูตร คือ สูตรข้าวเปลือก   สูตรข้าวเปลือกผสมบอระเพ็ดและ สูตรข้าวเปลือกผสมฟ้าทะลายโจรสำหรับวัตถุประสงค์ข้อที่ 3 ได้นำผลจากการทดลองมาสังเคราะห์ทำเป็นโครงการแลกเปลี่ยนเรียนรู้กับเกษตรกรที่เป็นเจ้าของไก่ที่นำมาใช้ในการทดลอง
   	  ผลการวิจัย พบว่าเกษตรกรในหมู่ 11 เลี้ยงไก่โดยปล่อยตามธรรมชาติ เลี้ยงสำหรับเป็นอาหารและเหลือขายในตลาดของหมู่บ้าน เกษตรกรได้รายได้เล็กน้อยเนื่องจากคุณภาพของไก่ไม่สมบูรณ์ (มีไก่เป็นจำนวนน้อยมากที่สามารถขายเพื่อนำไปขยายพันธ์)  เกษตรกรซื้อยา สารเคมีและอาหารไก่ทำให้ต้นทุนการผลิตสูงขึ้น ผลจากการทดลองพบว่าข้าวเปลือก ข้าวเปลือกผสมบอระเพ็ด ผสมบอระเพ็ดข้าวเปลือกผสมฟ้าทะลายโจร ไม่มีผลทำให้ค่าเฉลี่ยน้ำหนักในสัปดาห์ที่ 9-14 แตกต่างกันอย่างมีนัยสำคัญทางสถิติ (p<0.05) และพบว่าใน สัปดาห์ที่ 14 ค่าเฉลี่ยขนาดรอบอกของไก่แตกต่างกันอย่างมีนัยสำคัญทางสถิติ (p<0.05) ด้านพัฒนาการคุณลักษณะ พบว่า สูตรข้าวเปลือกผสมบอระเพ็ดมีคุณลักษณะเด่นด้านน้ำหนัก สูตรข้าวเปลือกผสมฟ้าทะลายโจรมีคุณลักษณะเด่นด้านสีขน ส่วนปีก สีหน้า สูตรข้าวเปลือกมีลักษณะเด่นทางด้านลำตัว  ในการแลกเปลี่ยนเรียนรู้ผลทดลองการเลี้ยงไก่โดยใช้อาหารเสริมสมุนไพร พบว่า เกษตรกรมีการรับรู้และความพึงพอใจในผลการทดลองอยู่ในระดับดี