การวิจัยครั้งนี้มีวัตถุประสงค์เพื่อศึกษาและเปรียบเทียบบทบาทและการมีส่วนร่วมของผู้นำองค์กรปกครองส่วนท้องถิ่นด้านการอนุรักษ์ทรัพยากรธรรมชาติและสิ่งแวดล้อมในจังหวัดฉะเชิงเทรา  กลุ่มตัวอย่างเป็นผู้นำองค์กรปกครองส่วนท้องถิ่นในจังหวัดฉะเชิงเทราที่ดำรงตำแหน่งในปี พ.ศ. 2546 จำนวน 144 คน ใช้แบบสอบถามเป็นเครื่องมือในการวิจัย สถิติที่ใช้ในการวิเคราะห์ข้อมูลคือ ค่าเฉลี่ย ค่าร้อยละ ค่าเบี่ยงเบนมาตรฐาน T-test และ One-way ANOVA
ผลการวิจัยครั้งนี้พบว่า 
1.	ผู้นำองค์กรปกครองส่วนท้องถิ่นมีความรู้ด้านการอนุรักษ์ทรัพยากรธรรมชาติและสิ่งแวดล้อมในระดับดีมาก มีการรับข้อมูลข่าวสารจากหนังสือพิมพ์ วิทยุ โทรทัศน์ ระดับดี มีบทบาทและมีส่วนร่วมด้านการอนุรักษ์ทรัพยากรธรรมชาติและสิ่งแวดล้อมอยู่ในระดับบางครั้ง 
2.	ผู้นำองค์กรปกครองส่วนท้องถิ่นที่มีการรับรู้ข่าวสารด้านการอนุรักษ์ทรัพยากร ธรรมชาติและสิ่งแวดล้อมแตกต่างกันมีบทบาทและมีส่วนร่วมด้านการอนุรักษ์ทรัพยากรธรรมชาติและสิ่งแวดล้อมแตกต่างกัน กลุ่มที่มีบทบาทแตกต่างกันได้แก่ กลุ่มที่มีการรับรู้ข่าวสารปานกลางกับกลุ่มที่มีการรับรู้ข่าวสารมาก กลุ่มที่มีส่วนร่วมแตกต่างกันได้แก่ กลุ่มรับรู้ข่าวสารต่ำกับกลุ่มที่มีการรับรู้ข่าวสารปานกลางและกลุ่มที่มีการรับรู้ข่าวสารปานกลางกับกลุ่มที่มีการรับรู้ข่าวสารมาก
3.	ผู้นำองค์กรปกครองส่วนท้องถิ่นที่ปฏิบัติหน้าที่ในเทศบาลมีส่วนร่วมแตกต่างกับผู้นำองค์กรปกครองส่วนท้องถิ่นที่ปฏิบัติหน้าที่ในองค์การบริหารส่วนตำบล โดยด้านที่แตกต่างกันได้แก่ งานด้านการบริหารและงานด้านการสนับสนุนส่งเสริม
